1 (14) мартында Петросоветтың киске ултырышында Эшсе депутаттары Советы һәм Петроград гарнизоны вәкилдәренән булдырылған Һалдат депутаттары Советы берләшә һәм Совет Исполкомы һалдат һәм матростарҙан 10 вәкил һайлау иҫәбенән киңәйә. Берләштерелгән ултырышта Дәүләт думаһы Ваҡытлы комитетының Петроград гарнизонына ҡарата ғәмәлдәре тураһында һүҙ бара, сөнки Совет депутаттарын «иҫке тәртипте» ҡайтарыу хәүефе борсоуға һала. Бик һуң кисен бәхәстәр һөҙөмтәһендә һалдат вәкилдәре талаптарын сағылдырған 1-се һанлы Бойороҡ ҡабул ителә. Бойороҡҡа ярашлы хәрби частарҙа түбәнге чиндар вәкилдәренән һайлау комитеттарын булдырыу тәҡдим ителә. 1-се һанлы Бойороҡта бөтә сәйәси сығыштарҙа хәрби частар һайлау комитеттарына һәм Советҡа буйһоноуы (офицерҙарға түгел) төп урынды ала. Бойороҡта ҡаралғанса, ғәскәри частарҙың бөтә ҡоралы һалдат комитеттары ҡарамағына һәм күҙәтеүе аҫтына тапшырыла. 1-се һанлы Бойороҡто ҡабул итеү менән Рус армияһында ниндәй булһа ла армия өсөн төп булған бер башлыҡлылыҡ принцибы боҙола; һөҙөмтәлә тәртиптең һәм армияның һуғышҡа һәләтлегенең ҡырҡа түбәнеүе күҙәтелә, ахыр сиктә, был уның тарҡалыуына килтерә.